VELIKA Britanija će u BiH poslati dodatne vojne trupe kako bi se priključile vojnim misijama Evropske unije i NATO u BiH - najavio je britanski sekretar za odbranu Gevin Vilijamson tokom poslednjeg sastanka ministara odbrane zemalja članica NATO u Briselu. Uloga ojačanih vojnih snaga u BiH, sa 40 dodatnih vojnika, biće sprečavanje ruskog uticaja u BiH i uplitanja u opšte izbore u oktobru, prenosi britanski "Tajms".

- To demonstrira našu opredeljenost da se u BiH sprovedu pošteni i slobodni izbori, te da se održe bez malignog spoljnog uticaja - kazao je Vilijamson.

Političari iz Srpske kažu, za "Novosti", da je ovo samo još jedan u nizu pritisaka na SNSD i Republiku Srpsku, jer očigledno Britanci žele da utiču na izbore u BiH.

Milica Marković, član Glavnog odbora SNSD, kaže da ova najava samo pokazuje da je Mladen Ivanić uspeo da izlobira njihov dolazak, kako bi pokušao da bar na takav način obezbedi pobedu na predstojećim izborima.



PROČITAJTE JOŠ - Kandidati Govedarica i Šarović?

- Poznata stvar je da je Ivanić tvrdio da ima otvorena vrata svugde u svetu i da ima razumevanje svih zemalja. Ko je drugi mogao da pozove engleske vojnike i desantne snage nego neko ko je blizak sa njima, a to je svakako Mladen Ivanić - istakla je Markovićeva.

Dr Nenad Stevandić, potpredsednik Narodne skupštine RS, kaže, za "Novosti", da izjava iz Britanije, ukoliko je autentična, pokazuje da je na sceni ponovo "hladni rat" i da je antiruska histerija osnovno geslo politike dela zapadnih zemalja.

- U BiH je nesporno prisutan projekat dela zapadnih zemalja u kojem instaliraju svoje sluge, jer im je mnogo lakše ako imaju kome da gospodare nego da im je neko partner i ako moraju s nekim da se dogovaraju - poručio je Stevandić.

Inače, "Novosti" su krajem maja razotkrile plan Britanije, prema kojem su britanaske obaveštajne službe već instalirale logistički i operativni centar u Sarajevu s ciljem da oslabe pozicije Milorad Dodika pred dolazeće izbore, a pojačale su svoje prisustvo i u Srbiji.



Foto EPA Gevin Vilijamson

Dobro obavešteni izvori "Novosti" iz diplomatskih krugova prenose da ova ofanziva agenata sa Ostrva ima strateško uporište u težnji da se medijskim i operativnim kompromitovanjem aktuelnog lidera Republike Srpske i njegove ideje vojne neutralnosti stvore uslovi za slabljenje "ruskih akcija" u našem regionu i okretanje BiH ka NATO.

Kako su preneli naši sagovornici, ova složena operacija poklapa se sa opredeljenjem Zapada da se suzbije "maligni uticaj Ruske Federacije na Balkanu", a njeni glavni izvođači su Entoni Monkton i Džordž Bazbi, koji su od 5. oktobra do današnjih dana nezaobilazna "mirođija" i u gustoj srpskoj "obaveštajnoj čorbi".

AMBASADA DEMANTUJE "TAJMS"

AMBASADA Velike Britanije u BiH demantovala je pisanje londonskog "Tajmsa" da će Britanija poslati 40 vojnika koji će se pridružiti misiji EU-NATO u BiH kako bi se sprečilo rusko mešanje na izborima u oktobru.

- Ova misija nije usmerena protiv Rusije ili bilo koje druge zemlje. Ujedinjeno Kraljevstvo odgovorilo je na zahtev operativnog komandanta Eufora za upućivanje dodatnih 40 vojnika kako bi se unapredili kapaciteti Eufora za pregled situacije i pružila podrška osiguranju sigurnog okruženja u BiH - piše u saopštenju Ambasade.







